钦定古今图书集成/明伦汇编/闺媛典/第342卷 > 窦良女
## 钦定古今图书集成/明伦汇编/闺媛典/第342卷 > 窦良女

按《唐书李希烈传》：“希烈为樊泽所破，势日蹙缩，气不
敢摇，啖牛肉而病，亲将陈仙奇阴令医毒之以死。始，
希烈入汴，闻户曹参军窦良女美，强取之，女顾曰：‘慎
无戚我能灭贼’。后有宠，与贼秘谋，尝称仙奇忠勇可
用，而妻亦窦姓，愿如姒媦者，以固其夫。希烈许诺，乘
间往谓仙奇妻曰：‘贼虽强，终必败，云何？窦久而寤。及’”
希烈死，子不发丧，欲悉诛诸将，乃自立，未决。有献含
桃者，窦请分遗仙奇，妻听之，因蜡帛丸杂果中，出所
谋。仙奇大惊，与薛育率兵噪而入。子出，遍拜曰：“请去帝号，如淄青故事。”语已，斩之，函希烈并妻子七首献
天子，尸希烈于市。帝以仙奇忠，即拜淮西节度使。俄
为吴少诚所杀，窦亦死。

按杜牧《窦列女传》：列女姓窦氏，小字桂娘，父良，建中
初为汴州户曹掾。桂娘美颜色，读书甚有文。李希烈
破汴州，使甲士至良门取桂娘以去。将出门，顾其父
曰：“慎无戚，必能灭贼，使大人取富贵于天子。”桂娘既
以才色在希烈侧，复能巧曲取信，凡希烈之私密，妻
子不知者，悉皆得闻。希烈归蔡州，桂娘尝谓希烈曰：
“忠而勇，一军莫如陈仙奇。”其妻窦氏，仙奇宠且信之，
愿得相往来，以姊妹叙齿，徐说之，使坚仙奇之心，希
烈然之。桂娘以姊事仙奇，妻尝间谓曰：“贼凶残不道，
迟晚必败，姊宜早图遗种之地。”仙奇妻然之。兴元元
年四月，希烈暴死，其子不发丧，欲尽诛老将校，以卑
幼代之，计未决。有献含桃者，桂娘白希烈子，请分遗
仙奇妻，且以示无事于外。因为蜡帛书曰：“贼前日已
死，殡在后堂，欲诛大臣，须自为计。”以朱染白丸如含
桃。仙奇发丸见之，言于薛育曰：“两日希烈称疾，但怪
乐曲杂发，昼夜不绝，此乃有谋未定，示暇于外，事不
疑矣。”明日，仙奇、薛育各以所部兵噪于衙门，请见希
烈。希烈子迫出拜曰：“愿去伪号，一如李纳。”仙奇曰：“尔
父悖逆，天子有命。”因斩希烈及妻子，函七首以献，暴
其尸于市。后两月，吴少诚杀仙奇，知桂娘谋，因亦杀
之。请试论之，希烈负桂娘者，但劫之耳。希烈僭而桂
娘妃，复宠信之，于女子心，始终希烈可也。此诚知所
去所就，逆顺轻重之理明也。能得希烈，权也；娣仙奇
妻，智“也；终能灭贼，不顾其私，烈也。六尺男子有禄位
者，当希烈叛，与之上下者众矣。此其才力不足耶？”盖
义理苟至，虽一女子可以有成。太和元年，予客游涔
阳，路出荆州松滋县，摄令王湛为某言桂娘事。湛年
一十岁，能念《五经》，举童子及第，时年七十五，尚可日
记千言。当建中乱，希烈与李纳、田悦、朱泚、朱滔等僭
诏书檄，争战胜败，地名、人名，悉能记之，听说如一二
日前言窦良出于王氏，寔湛之堂姑子也。